בס"ד

גיליון מס' 592 כ' אדר תשע"ז

**כי תשא**

 רעיונות על הפרשה על פי תורתו של הרב אביגדר נבנצל שליט"א

בסיום הארבעים יום ששהה משה רבנו בהר סיני נאמר: "וַיִּתֵּן אֶל מֹשֶׁה כְּכַלֹּתוֹ לְדַבֵּר אִתּוֹ בְּהַר סִינַי שְׁנֵי לֻחֹת הָעֵדֻת לֻחֹת אֶבֶן כְּתֻבִים בְּאֶצְבַּע אֱלֹקים" (שמות לא, יח) מעיר רש"י: המילה 'ככלתו' כתובה ללא 'ויו', והסיבה היא לרמוז *''שנמסרה לו תורה במתנה ככלה לחתן שלא היה יכול ללמוד כולה בזמן מועט כזה''* (רש"י שם)

מסביר מו"ר הרב נבנצל שליט"א: אותו יום כל עם ישראל היו בבחינת כלה הנכנסת לחופה ועל כן צריך היה להיות יום של שמחה גדולה. עם ישראל עומדים בתחתית ההר ומצפים בכיליון עיניים לשובו של משה מן ההר עם לוחות הברית; עברו ארבעים יום מאז מעמד הר סיני בו היו כל ישראל בדרגת אדם הראשון לפני החטא, כולם נביאים כפי שאומר להם משה: "כִּי מִי כָל בָּשָׂר אֲשֶׁר שָׁמַע קוֹל אֱלֹקים חַיִּים מְדַבֵּר מִתּוֹךְ הָאֵשׁ כָּמֹנוּ וַיֶּחִי" (דברים ה, כב) כולם ראו את הניסים ונפלאות שעשה הקב"ה במצרים, בקריעת ים סוף, כולם אכלו את המן במדבר שלפי דעה אחת בגמרא הוא המאכל של מלאכי השרת, ללא ספק המדרגה גבוהה ביותר שיכול לצפות בן אדם להשיג. והנה מתרחשת נפילה מאיגרא רמא לבירא עמיקתא: במהלך של שעות ספורות העם מגיע למצב שהקב"ה רוצה להשמידם ח"ו, כפי שנאמר "וַיֹּאמֶר לְהַשְׁמִידָם לוּלֵי מֹשֶׁה בְחִירוֹ עָמַד בַּפֶּרֶץ לְפָנָיו לְהָשִׁיב חֲמָתוֹ מֵהַשְׁחִית" (תהלים קו, כג) כיצד הגיעו למצב שפל כל כך?

רבי יהודה הלוי בספר הכוזרי והרמב"ן הסבירו שניהם שהבור לא היה כל כך עמוק כפי שנראה במבט ראשון; עם ישראל לא עבדו עבודה זרה ממש, אין אדם בר דעת שיאמין שעגל שנברא כעת הוציא אותם ממצרים שלושה חודשים לפני כן. עם ישראל לא טענו שאין אלוקים ח"ו, טענתם היתה: "כִּי זֶה מֹשֶׁה הָאִישׁ אֲשֶׁר הֶעֱלָנוּ מֵאֶרֶץ מִצְרַיִם לֹא יָדַעְנוּ מֶה הָיָה לוֹ" (שמות לב, א) *''היו מבקשין משה אחר, אמרו: משה שהורה לנו הדרך ממצרים ועד הנה, שהיו המסעים ע''פ ה' ביד משה, הנה אבד ממנו; נעשה לנו משה אחר שיורה הדרך לפנינו ע''פ ה' בידו''* (הרמב"ן שם) משה רבנו היה האיש אשר השכינה שורה עליו; הוא לא היה אלוקות אלא שהקב"ה עשה ניסים על ידו. עם ישראל חשבו שאם משה איננו מוכרחים להכין תחליף - מקום חדש להשראת שכינה שיורה להם את הדרך ילכו בה, ואעפ"כ עשיית העגל נחשב להם כחטא חמור.

השאלה המתבקשת היא כיצד בני ישראל הגיעו לחטא חמור כל כך? מה הביא אותם לטעות טעות כזאת שכמעט ושילמו עליה בחייהם?

אומר הרב: הכל התחיל בטעות בחישוב השעות; לפי החשבון שערכו עם ישראל משה היה צריך לרדת מההר עכשיו ולא מחר (עיין רש"י שם) והנה עברו שש שעות מהיום ומשה לא הגיע והתחילו הספיקות, הם ידעו שכל מה שמשה הבטיח הוא קיים, כשאמר בחצות הלילה אכן היה בחצות הלילה וכשאמר בחצות היום היה בחצות היום, אולם כעת הם רואים שהזמן שהוא קבע להם הגיע והוא איננו, 'ומה יהיה אתנו? מי יביא אותנו לארץ ישראל? המן יורד בזכות משה, אם כן מה נאכל מחר בבוקר? בזכות מי ירד המן מכאן ולהבא?' הספיקות והחרדות חדרו עמוק אל תוך לבם והשטן השלים את המלאכה: הראה להם מיטתו של משה וכולם ראו שהוא מת.

אמנם מסתבר שהשטן לא הצליח לשכנע אותם לגמרי שכן עם ישראל לא אמרו 'משה מת' אלא 'לא ידענו מה היה לו', אך הוא הצליח להפחיד אותם בעוצמה גדולה כל כך עד שהדמיון גבר על השכל. הם פחדו להישאר בלב המדבר ללא מנהיג ואולי גם ללא מזון; אם היו פועלים על פי השכל הרי שהפחד לא היה משתלט עליהם, שכן השכל אומר שאם אכן משה מת הקב"ה ידאג שאהרון או אחד מגדולי חכמי ישראל ינהיג אותם; לא היתה שום סיבה המתקבלת על הדעת לחשוב שלאחר ניסים רבים כל כך הקב"ה יזניח אותם, אולם הבהלה מחריבה את הנפש וכפי שאמרנו הדמיון גבר על השכל וההחלטה התקבלה בפזיזות בגלל הבהלה. כמובן שאסור לנו לדון את דור המדבר, דור דעה ששמעו את הדיבור מפי הגבורה אלא שכל מטרתנו היא ללמוד לקח לגבינו עד כמה צריכים להיזהר שלא לקבל החלטות בפזיזות ומתוך בהלה.

דוד המלך אומר: "שִׁיר הַמַּעֲלוֹת בְּשׁוּב ה' אֶת שִׁיבַת צִיּוֹן הָיִינוּ כְּחֹלְמִים" (תהלים קכו, א) שואל הרב שמחה זיסל מקלם: מה פשר הביטוי 'היינו כחולמים'? הנכון היה לומר 'נהיה כחולמים' שכן המדובר הוא לעתיד לבוא.

והנה הוא מסביר בדרך משל: פעמים אדם חולם שמרביצים לו מכות רצח ופתאום הוא מתעורר ומגלה שהיה רק חלום. כך יהיה לעתיד לבוא, בשוב ה' את שיבת ציון יתברר שכל הצרות שבאו עלינו בעולם הזה היו אלא חלום, וכפי שאומר החזן לפני תפילת מוסף בימים נוראים (לפי נוסח אשכנז) *''וכל צרות ישראל הפוך נא לששון ולשמחה''*; אין הכוונה שבמקום צרות יהיו ששון ושמחה אלא שהצרות עצמן יהפכו לששון ולשמחה. אילו עם ישראל במדבר היו חושבים בדרך זו הרי שהיו לוקחים את הדברים בפרופורציה ובאים ושואלים את אהרון מה לעשות וכיצד להתנהג.

ואכן זה בדיוק מה שמשה אמר להם לעשות במקרה הצורך: "וְהִנֵּה אַהֲרֹן וְחוּר עִמָּכֶם מִי בַעַל דְּבָרִים יִגַּשׁ אֲלֵהֶם" (שמות כד, יד) אהרון וחור היו שוקלים מה לעשות בהמשך במקרה חירום, אולם הם לא באו "**אֶל**" אהרון אלא באו "**עַל**" אהרון והכתיבו לו בכוח מה לעשות "וַיִּקָּהֵל הָעָם עַל אַהֲרֹן וַיֹּאמְרוּ אֵלָיו קוּם עֲשֵׂה לָנוּ אֱלֹהִים אֲשֶׁר יֵלְכוּ לְפָנֵינוּ" (שם לב, א)ֶם מִי-היו לוקחים את הדברים בפרופורציה ובאים ושואלים את אהרון מה לעשות וכיצד להתנהג. כלומר הם כבר החליטו מה לעשות, הם רצו תחליף למשה.

חז"ל הסבירו שעם ישראל פנו לחור תחילה בבקשה לעשות את העגל והוא סירב, ולכן הרגו אותו. כך דרשו מהפסוק: "וַיַּרְא אַהֲרֹן וַיִּבֶן מִזְבֵּחַ לְפָנָיו" (שם ה) *''אהרן ראה חור בן אחותו שהיה מוכיחם והרגוהו וזהו 'ויבן' (לשון בינה) מזבח לפניו 'ויֳבֵן מזָבוח לפניו''* (רש"י).

והנה לא מצינו תביעה כל שהיא מעם ישראל על שפיכות דמו של חור, וידוע שהקב"ה מאוד מקפיד על שליחת יד בצדיקים, מדוע אם כן אין שום תביעה עליהם על כך? אומר הרב: באותה שעה עם ישראל היו כה מבוהלים עד שהבינו שאין פתרון אחר לצאת מהמדבר אלא על ידי עשיית מנהיג שתשרה עליו שכינה, ועל כן כשחור סירב לדרישתם הם דנו אותו בדין רודף שכן לטענתם הוא מסכן אותם.

מסוגיה זו נלמד לקח כיצד להתנהג בעת צרה על מנת שלא להיכשל באיסורים. הקב"ה יראה לנו נפלאות כמו שבימים ההם בזמן הזה.

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, הרבנית שפרה בת לאה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**